હવે સાચું સુખ શું છે અને વાસ્તવમાં સુખ કોને કહેવાય તેને સમજવાનો પ્રયત્ન એક દ્રષ્ટાંત આપીને કરીએ. ધારી લો કે તમે કોઈ કામથી એસ.ટી. બસમાં એક ગામથી બીજે ગામ જઈ રહ્યાં છો. બસ ચીક્કાર ભરેલી છે અને ઊભા રહેવાની પણ જગ્યા નથી પણ સદભાગ્યે તમને તમારી સીટ મળી ગઈ છે અને તમે મઝાથી મુસાફરી કરી રહ્યાં છો. આમ તો તમારી કોઈક શારીરિક તકલીફને કારણે તમે બહુ વાર ઊભા રહી શક્તા નથી એટલે આવી ચીક્કાર ભરેલી બસમાં પણ તમને સીટ મળી ગઈ એનો સહેજ આનંદ તમારા મનની અંદર છે. અચાનક તમારી નજર બસમાં પાસે ઊભેલી મેલા-ઘેલા વસ્ત્રોવાળી એક સ્ત્રી પર પડે છે. સ્ત્રીએ એક હાથે કેડમાં નાનકડા બાળકને તેડ્યું છે અને બીજા હાથે બસની છત પરનો ડંડો પકડ્યો છે. બસમાં સખત ભીડને કારણે બાળક સતત રડી રહ્યું છે જેને કારણે તેને છાનો રાખવાના પ્રયાસમાં સ્ત્રી બસમાં બરાબર ઊભી રહી શકતી નથી. તમારી નજરે આ દ્રશ્ય પડ્યું અને તમારા મનમાં તે સ્ત્રીને સીટ આપી દેવા અંગે મનોમંથન ચાલ્યું કારણ કે સ્ત્રીને સીટ આપી દીધા પછી તમે પોતે પણ વધુ સમય સુધી ઉભા રહી શકવાની સ્થિતિમાં નથી. જો કે લાંબી અવઢવ પછી તમે પોતાની ક્ષણિક આરામદાયક મુસાફરીમાંથી મળતા આનંદનો ભોગ આપી પેલી સ્ત્રીને પડી રહેલ અગવડ અને મુશ્કેલીને થોડી હળવી કરવા તમારી સીટ બેસવા માટે તે સ્ત્રીને આપી દીધી.